**ΙΛΙΑΔΑ : ΡΑΨΩΔΙΑ Ζ**

**Σκηνές:** Ο Έκτορας συναντά την Ανδρομάχη, στ.369 - 502

**Τόπος** : Τείχη της Τροίας, ανάκτορα της Τροίας (παλάτι του Έκτορα)

**Χρόνος** : 22η μέρα της *Ιλιάδας*( πρώτη ημέρα μάχης)

**Ποιητικές τεχνικές**

* Στην ενότητα υπάρχειη αφηγηματική τεχνική των **«άστοχων ερωτημάτων»**π.χ. Έκτορας – υπηρέτριες (στ.376 –389)
* **προοικονομία**  (προφητεία, πρόβλεψη για το μέλλον) π.χ. στ. 447 - 465 υπάρχει  πρόβλεψη για την καταστροφή της Τροίας.
* **τραγική ειρωνεία**, π.χ. Στις ευχές του Έκτορα προς τον γιο του, καθώς γνωρίζουμε το τραγικό τέλος του Αστυάνακτα.

**Ιδεολογικά στοιχεία- στοιχεία πολιτισμού**

* Στο λόγο του Έκτορα  γίνεται αναφορά στις **ηθικές αξίες** που ρύθμιζαν τη ζωή και τη συμπεριφορά των ηρώων της ομηρικής εποχής. Ο ήρωας - πολεμιστής έχει ευθύνη να φανεί γενναίος, έστω και αν ο αγώνας του δεν θα είναι νικηφόρος, αλλά θα τον οδηγήσει στο θάνατο **(στ. 441 – 465)**. **Καθήκον** του γιου ήταν να διαφυλάξει την πατρική δόξα, να την αυξήσει και να την κληροδοτήσει στους δικούς του γιους. Π.χ. **στ. 475 - 481**
* Η σκληρή ζωή που θα ζήσουν οι γυναίκες αιχμάλωτες του πολέμου: σκλαβιά, άσχημη μεταχείριση, εκμετάλλευση (**π.χ. στ.** **455- 465)**
* Ξεχωριστή ή θέση του άνδρα και της γυναίκας, π.χ. υπήρχαν ανδρικές και γυναικείες δουλειές
* Ονόματα παιδιών π.χ. Έκτορα (Αστυάνακτας, Σκαμάνδριος) και σημασία τους

**Θρησκευτικές συνήθειες - αντιλήψεις**

* η **μοιρολατρία**  π.χ. σ**τ.** **485 - 489:** η σκέψη του Έκτορα, ότι όλα είναι γραμμένα από τη μοίρα, είναι ανάλογη και με σημερινές αντιλήψεις (π.χ. «ό,τι γράφει δεν ξεγράφει»)
* Οι άνθρωποι θεωρούν ότι τα πάντα εξαρτώνται από τους θεούς. Φοβούνται την οργή τους και ζητούν την εύνοιά τους κάνοντας θυσίες και προσφέροντας δώρα.

**Αντιπολεμικά μηνύματα**

* Ο πόλεμος είναι αιτία δυστυχίας για τον άνθρωπο και την οικογένειά του
* Σε κάθε πόλεμο υποφέρει και αγωνιά ο άμαχος πληθυσμός
* Ακόμα και στις πιο σκληρές στιγμές του πολέμου υπάρχουν και στιγμές ανθρωπισμού και ξεγνοιασιάς (π.χ. Έκτορας με τον γιο του)

**Χαρακτηρισμός προσώπων**

**Έκτορας**

Η προσωπικότητά του εδώ δεν είναι μόνο του πολεμιστή, αλλά και του συζύγου και πατέρα. Ως πολεμιστής δεν νιώθει άνετα μακριά από το πεδίο της μάχης, ωστόσο είναι μεγάλη η επιθυμία του να δει τη γυναίκα και το παιδί του. Αγαπά ειλικρινά την Ανδρομάχη, συμμερίζεται τους φόβους της, αλλά οι ευθύνες που έχει απέναντι στην πατρίδα και τον λαό του βαραίνουν περισσότερο. Είναι συναισθηματικά φορτισμένος, εκδηλωτικός με το παιδί του, γεμάτος αγάπη σύζυγος. Είναι τραγικό πρόσωπο, γιατί γνωρίζει το τέλος του και παρόλα αυτά μένει πιστός στο καθήκον του..

**Ανδρομάχη**  
Είναι **τρυφερή, ευαίσθητη** και αφοσιωμένη σύζυγος και μητέρα. Είναι ταραγμένη, **αγωνιά και ανησυχεί** για το μέλλον, έχοντας βιώσει πολλές συμφορές με την οικογένειά της στο παρελθόν. Δεν μπορεί να διανοηθεί τη ζωή της χωρίς τον Έκτορα. **Λειτουργεί με το συναίσθημα**, τα επιχειρήματά της έχουν ως στόχο να συγκινήσουν τον Έκτορα και να προστατέψουν την οικογένειά της.

**Εργασίες:**

1. Ποια είναι η θεμελιώδης αξία για τους ήρωες της Ιλιάδας; Ποιες αξίες βάζει ο Έκτορας πάνω ακόμα κι από την ευτυχία και τη σωτηρία της οικογένειάς του;
2. Να περιγράψετε τη συναισθηματική κατάσταση της Ανδρομάχης και του Έκτορα σ’ αυτή τη σκηνή.
3. Τι εύχεται ο Έκτορας για τον γιο του στην προσευχή του προς τους Θεούς; Να τη συγκρίνετε με τις ευχές που κάνει ένας γονιός στη σημερινή εποχή.
4. Να συμπληρώσετε τα κενά:

Οι γονείς του έδωσαν στο μικρό Εκτορίδη το όνομα Σκαμάνδριος προς τιμή του…………………………… Οι Τρώες πάλι τον αποκαλούσαν Αστυάνακτα, για να τιμήσουν ………………………… Ο λόγος της Ανδρομάχης προς τον Έκτορα στηρίζεται περισσότερο στο ……....……………………………, ενώ στην απάντηση του Έκτορα επικρατεί κυρίως η ………………….……….

Στα λόγια του Έκτορα διακρίνουμε μια ………………………………., καθώς οι προβλέψεις του για τη σύζυγο του είναι ……………………………….……, ενώ αντίθετα, όταν προσεύχεται για το γιο του, είναι πιο ……………………………… για το μέλλον του.